
Gyűrűs foszforgyökök stabilitása: számításos kémiai vizsgálatok"

Gyökös vegyületeket stabilizálni nem egyszerű feladat, ugyanis a párosítatlan elektronokból kovalens kötés kialakulása energetikailag kedvezőbb folyamat, így egyéb reaktív anyag jelenléte (vagy ennek hiányában a dimerizáció) sokszor a gyök megszűnéséhez vezet.
Míg a második periódus elemeinek gyökeivel számtalan kutatás foglalkozott a kezdetektől, addig a nehezebb elemek (pl. P, As stb.) gyökeinek tanulmányozása csak az utóbbi évtizedekben vált intenzívvé. Azonban a különféle foszfortartalmú (többek között foszfinil-, foszfonil-, foszforanil-) gyökök alkalmazása sokrétű: polimerizációs reakciókban iniciátorként, égésgátlásban, EPR-spektroszkópiában, spinjelölőként stb., így hasznos ezen gyökök vizsgálata.
Munkám célja olyan gyűrűs foszfinil-gyökök (a P-atom két szubsztituenssel rendelkezik) stabilitásának vizsgálata, melyek esetén a gyűrűben nem található a P-atomon kívül egyéb stabilizáló hatású heteroatom. Nem készült korábban gyűrűs foszfinil-gyökök stabilitásával kapcsolatban szisztematikusan felépített tanulmány, így munkám során az elektronikus és sztérikus hatásokat különválasztva vizsgáltam ezen spécieszeket. Először hipotetikus izodezmikus H-transzfer reakciók (RR’PH + H2P. [image: ]   RR’P . + H3P) energiájának, vagyis a gyökstabilizációs energiának (RSE) kiszámításával, illetve további – delokalizáció mérésére alkalmas – izodezmikus reakciók alkalmazásával arra kerestem választ, lehetséges-e vinil-csoportok stabilizáló hatását kihasználva pusztán a párosítatlan elektron delokalizálásával stabil gyököt elérni, majd a gyökök tényleges stabilitásáról információt adó dimerizációs reakció energiáját is tanulmányoztam.
Munkám fontos eredményeként kiderült: időigényes dimerizációs energia számítások helyett egyszerűbb izodezmikus reakciókkal előre „jósolható” az adott gyök stabilitása. Levonható továbbá a következtetés, hogy pusztán elektronikus hatásokkal nem lehetséges ezen gyűrűs gyökök stabilizálása, szükséges nagy térkitöltésű csoportok alkalmazása a P-centrum mellett; sikerült is néhány megfelelő szubsztituenst találni feltehetőleg szintetikusan megvalósítható stabil gyűrűs foszfinil-gyököt előállításához.
Kutatásom jelentőségét mutatja, hogy az eredményekből 2022 októberében publikáció is készült, mely az Inorganic Chemistry című folyóiratban jelent meg.

